། འདིས་བྱང་ཆུབ་སེམས་དཔའ་འདི་གཉིས་ཀྱི། དང་པོ་ནི། མཛོད་འགྲེལ་ལས། བྱང་ཆུབ་སེམས་དཔའ་ནི་དཔེར་ན་གཞོན་ནུ་ཐོར་གཙུག་མཚན་དང་དཔེ་བྱད་དང་བཅས་པ་ཡིན་ནོ། །དེ་ཉིད་ཀྱི་ཕྱིར་སྲིད་པ་མ་ལ་གནས་པ་ཡུམ་གྱི་ལྷུམས་སུ་འཇུག་པ་གླིང་བཞི་བྱེ་བ་ཕྲག་བརྒྱར་སྣང་བར་མཛད་དོ། །ཞེས་གསུངས་པ་འདི་སྐྱེ་མཐའི་བྱང་ཆུབ་སེམས་དཔའ་ལ་དགོངས་པ། གླིང་བཞི་བྱེ་བ་ཕྲག་བརྒྱ་ཡང་སྤྲུལ་སྐུའི་ཞིང་ཁམས་ཡིན་པ་ལ་དགོངས་སོ། །གཉིས་པ་ནི་མཛོད་འགྲེལ་ལས། བྱང་ཆུབ་སེམས་དཔའ་ཡང་གོས་དང་བཅས་ཡིན་ནོ། །ཞེས་གསུངས་པ་འདིའི་སྐྱབས་ཀྱི་བྱང་ཆུབ་སེམས་དཔའ་དང་། བར་དོར་ཡོང་བ་སྐྱེ་བ་ལན་གཉིས་གསུམ་ལ་སོགས་པ་ལེན་དགོས་པ་འདྲ་ལགས། ཡང་མཛོད་འགྲེལ་ལས། དགེ་སློང་མ་དཀར་མོ་ཡང་གོས་དང་བཅས་པ་ཡིན་ནོ། །སྨོན་ལམ་གྱི་དབང་གིས་དེ་ཉིད་ཀྱི་བཀྲ་ཤིས་ནས་བསྲེག་པའི་བར་དུ་ཡིན་ནོ། །ཞེས་གསུངས་པ་འདི་ལ། སྤྱིར་དཀར་མོ་ཞེས་པ་ཁ་དོག་ལ་བཞག་པ་དང་། མིང་ལ་བཞག་པ་དང་། གོས་དང་བཅས་པ་ལ་བཞག་པ་དང་། དྲི་མ་དང་བྲལ་བ་ལ་བཞག་པ་དང་བཞི་ལས། སྐབས་འདིར་ཕྱི་མ་ཡིན་པར་མངོན། །དེ་ཡང་ཉེས་ལྟུང་གི་དྲི་མ་དང་བྲལ་བས་རང་བཞིན་གྱིས་དཀར་མོ་ཞེས་བཏགས་པ་ཡིན་སྙམ་ལགས། འོན་ཀྱང་། མཛོད་
་་་་་སློབ་དཔོན་དབྱིག་གཉེན་གྱིས།
ཀྱི་འགྲེལ་པ། འགྲེལ་བཤད་
་་་་་སློབ་དཔོན་གང་སྤེལ་དང་རྒྱལ་སྲས་མ་དང་།
གཉིས་སོགས་ལས་མི་གསལ་བས། རྒྱུ་མཚན་ངེས་དག་རང་འབུལ་དུ་མ་བྱུང་བས། ཕྱིས་ངེས་པར་བརྟག་འཚལ་ལགས། དྲི་བ་སོ་བདུན་པ། ཟས་ཀྱི་ཆེད་དུ་བསུར་བསྔོ་པ། ཡིད་ཆེས་ལུང་ཟིན་ཇི་ལྟར་ཡོད། །ཅེས་གསུངས་པ། འདི་ལ་སྔགས་ཕྱག་རྒྱ་ཏིང་ངེ་འཛིན་དང་མི་ལྡན་པའི། ཟས་དང་། གོས་དང་། བཏུང་བ་དང་། བཞོན་པ་དང་། རྒྱན་དང་། བསུར་བསྔོད་པ་ལ་སོགས་པ་ལ་དགོས་པ་མ་མཆིས་ཏེ། ཚེ་འཕོས་པ་ཇི་ལྟར་འགྱུར་བ་ལུང་བསྟན་པའི་མདོ་ལས། ཀྱེ་རྒྱལ་པོ་ཆེན་པོ། རྒྱལ་པོ་ཆེན་པོས་འདི་ནས་ཤི་འཕོས་པ་ལ། ཕ་མའམ། སྤུན་ནམ་བུ་ལ་སོགས་པའི་ཉེ་རིས་རྣམས་ཀྱིས་བཟའ་བ་དང་། བཏུང་བ་ཉུང་ངུ་ཉུང་ངུར་གཏད་པ་དང་། བསྔོས་པ་ཡང་བསྐལ་པ་མང་པོར་ཟད་པར་མི་འགྱུར་བར་ཟ་ཞིང་འཐུང་ངོ་ཞེས་འཇིག་རྟེན་པ་དག་འཆི་ན་དེ་ལེགས་སམ་ཞེས་གསུངས་པ་ནི། ཀྱེ་རྒྱལ་པོ་ཆེན་པོ། གླིང་བཞི་པ་ནས་སྟོང་གི་འཇིག་རྟེན་གྱི་ཁམས་དང་། སྟོང་གཉིས་དང་། སྟོང་གསུམ་གྱི་སྟོང་ཆེན་པོའི་འཇིག་རྟེན་གྱིས་ཁམས་དང་། འཇིག་རྟེན་གྱི་ཁམས་མཐའ་ཡས་པ་དཔག་ཏུ་མེད་པ་བསམ་གྱིས་མི་ཁྱབ་པ་ཐམས་ཅད་ན། བཟའ་བ་དང་། བཏུང་བ་ཉུང་ངུ་ཉུང་ངུས་དུས་ཐམས་ཅད་དུ་བསྐལ་པ་མང་པོར་ཟ་བའི་སེམས་ཅན་གཟིགས་སམ། གསན་ནམ། ཀྱེ་རྒྱལ་པོ་ཆེན་པོ། ཡིད་བཞིན་གྱི་ནོར་བུ་རིན་པོ་ཆེ་ལ་ཅི་བསམ་པའི་འདོད་པ་འབྱུང་བ་འཁོར་ལོ་བསྒྱུར་བའི་རྒྱལ་པོ་ལ་ཡོད་པའང་། སྔོན་བསྐལ་པ་མང་པོར་བསོད་ནམས་ཀྱི་ཚོགས་ཚད་མེད་པ་བསགས་པ་ལས་བྱུང་བ་ཡིན་ནོ། །གནམ་ནས་བབས་སམ། གློ་བུར་དུ་བྱུང་ནི་མ་ཡིན་ན། བཟའ་བ་དང་བཏུང་བ་ཉུང་ངུ་དེ་བསྐལ་པའི་མཐའི་བར་དུ་མི་ཟད་པ་དེ་རིགས་ལགས་སམ། ཀྱེ་རྒྱལ་པོ་ཆེན་པོ། ཚེ་མ་འཕོས་པའི་ཕའུ་དང་། །སྤུན་ཅིག་འགྲེལ་པར་འཛིན་པ་ཕན་པར་འདོད་པ་རྣམས་དང་། ད་ལྟར་མ་ཤི་བ་ལུས་དང་ལྡན་པ་དག ཅིག་ཡུལ་གཞན་དུ་སོང་ན། དེ་ལ་ཕ་མའམ། བུའམ། སྤུན་གང་ཡང་རུང་བས་ཟས་སྐོམ་མང་པོ་སྦྱིན་ནོ། །གསོལ་ལོ་ཞེས་བསྔོས་པ་ཡང་། ཡུལ་གཞན་དུ་སོང་བའི་རྨི་ལམ་དུ་ཡང་མི་འབྱུང་ན། དངོས་པོར་ཟ་ཞིང་འཐུང་བ་ལྟ་ག་ལ་ཡོད། ཚེ་འཕོས་ནས་སེམས་ཅན་ལུས་དང་བྲལ་བ་དེས། བུ་དང་སྤུན་ལ་སོགས་པས་གཏད་པའི་ཟས་དང་སྐོམ་དངོས་པོ་ཅན་འདི་དག སེམས་ཅན་དངོས་པོ་མེད་པ་གཟུགས་མེད་པས་ཇི་ལྟར་བདག་པོ་བྱེད་པར་འགྱུར། དེ་ཅིའི་ཕྱིར་ཞེ་ན། བཟའ་བ་དང་བཅའ་བ་ནི་ལུས་ཡོད་པའི་ཡན་ལག་གི་རྩོལ་བ་ལ་རག་ལས་ན། སེམས་ལ་ལུས་ཀྱི་ཡན་ལག་དེ་རྩོལ་བ་ཡོད་དམ། རྒྱལ་པོ་ཆེན་པོས་གསོལ་པ། བཅོམ་ལྡན་འདས་དེ་ལྟར་ན་ཚེ་འཕོས་པ་ལས་འདི་ནས་ཕན་འདོགས་པའི་བཟའ་བཏུང་དང་བཞོན་པ་དང་གོས་དང་རྒྱན་གཏོད་པ་འདི་ལ་དོན་མ་མཆིས་ལགས་སམ། བཅོམ་ལྡན་འདས་ཀྱིས་བཀའ་སྩལ་པ། རྒྱལ་པོ་ཆེན་པོ། ཚེ་འཕོས་པ་དེས་ལས་གང་སྤྱད་པའི་རྣམ་པར་སྨིན་པས་འགྲོ་བ་རིགས་ཐ་དད་པ་གང་དུ་སྐྱེ་བ་ལེན་པ་དེ་ལ། མི་དགེ་བ་དང་མ་འབྲེལ་བའི་བསོད་ནམས་ཀྱི་ཚོགས་སུ་གྱུར་པའི་ལས་དགེ་བ་སྣ་ཚོགས་པས་བཏང་ན་མཐོ་རིས་དང་ཐར་པར་ཡང་སྐྱེ་ལ། གལ་ཏེ་སྐྱེ་བ་བླངས་པ་ཞིག་ལ་བསོད་ནམས་སུ་འགྱུར་བའི་ལས་དགེ་བ་ཞིག་གི་བཏང་ན། སྐྱེ་བ་བླང་པ་དེར་ནོར་རྙེད་པ་དང་། ལོ་ལེགས་པ་དང་། འདོད་པའི་ལོང་སྤྱོད་འཕེལ་བ་དང་། འགྲོ་བ་གཞན་ཐམས་ཅད་ཀྱིས་མཆོད་ཅིང་བསྐུར་བའི་ཕན་པ་ཡོད་ཀྱི། ཚེ་འཕོས་པ་སྐྱེ་བ་མི་ལེན་པས་གཤིན་རྗེའི་འཇིག་རྟེན་ན་ཡོད་ན། བཟའ་བཏུང་དང་། བཞོན་པ་དང་། གོས་དང་། རྒྱན་བདག་པོར་བྱེད་པ་ནི་མ་ཡིན་ནོ། །ཞེས་གསུངས་སོ། །མདོ་འདི་བསྡུས་པའི་དོན་ལ་གཉིས། །འཇིག་རྟེན་པ་དག་ཚེ་འཕོས་པ་ལ་བཟའ་གཏད་བྱེད་པ་ལ་ལོངས་སྤྱོད་པར་འདོད་པའི་ཚུལ་དང་། དེ་ལ་དགོས་པ་ཡོད་མེད་ཞུས་པའོ། །དང་པོ་ལ་གཉིས། ཞུས་པ་དང་། ལན་ནོ། །དང་པོ་ནི། ཀྱེ་རྒྱལ་པོ་ཆེན་པོ། རྒྱལ་པོ་ཆེན་པོས། ཞེས་པ་ནས། ལགས་སམ་ཞེས་པའི་བར་རོ། །ལན་ལ་གཉིས་ཏེ། མི་རིགས་པའི་དཔེ་བསྟན་པ་དང་། དོན་བཤད་པའོ། །དང་པོ་ལ་གསུམ། མཐོང་ཚེར་མེད་པའི་དཔེ། འཁོར་ལོ་བསྒྱུར་རྒྱལ་ལ་ཡིད་བཞིན་གྱི་ནོར་བུ་ཡོད་པའི་དཔེ། མཐོང་ཆོས་ལ་སྦྱར་བའི་དཔེའོ། །དང་པོ་ནི། ཀྱེ་རྒྱལ་པོ་ཆེན་པོ། གླིང་བཞི་པ་ནས། ཞེས་པ་ནས། གཟིགས་སམ། གསན་ནམ་ཞེས་པའི་བར་རོ། །གཉིས་པ་ནི། ཀྱེ་རྒྱལ་པོ་ཆེན་པོ། ཡིད་བཞིན་གྱིས་ཞེས་པ་ནས། དེ་རིགས་ལ་ལགས་སམ་ཞེས་པའི་བར་རོ། །གསུམ་པ་ནི། རྒྱལ་པོ་ཆེན་པོ། ཚེ་མ་འཕོས་པའི་ཕའུ་ཞེས་པ་ནས། དངོས་པོར་བཟའ་ཞིང་བཏུང་བ་ལྟ་ག་ལ་ཡོད་ཞེས་པའི་བར་རོ། །གཉིས་པ་དོན་བཤད་པ་ལ་གཉིས། ཚེ་འཕོས་པ་ལ་གཏད་ཅིང་བསྔོས་པའི་བཟའ་བཏུང་མི་འབྱུང་བར་བསྟན་པ་དང་། དེའི་རྒྱུ་མཚན་བཤད་པའོ། །དང་པོ་ནི། ཚེ་འཕོས་ནས་ཞེས་པ་ནས། ལྟ་ག་ལ་ཡོད་ཞེས་པའི་བར་རོ། །གཉིས་པ་ལ་གཉིས་ཏེ། ཚེ་འཕོས་པའི་སེམས་ཅན་དངོས་མེད་ཡིན་ཅིང་ཟས་སྐོམ་དངོས་ཅན་ཡིན་པར་བསྟན་པ་དང་། བཟའ་བཏུང་ལུས་དང་ཡན་ལག་གི་རྩོལ་བ་ལ་རག་ཅིང་སེམས་ལ་རྩོལ་བ་མེད་པར་བསྟན་པའོ། །དང་པོ་ནི། ཀྱེ་རྒྱལ་པོ་ཆེན་པོ། ཚེ་འཕོས་ནས་སེམས་ཅན་ཞེས་པ་ནས། ཇི་ལྟར་བདག་པོ་མེད་པར་འགྱུར། །ཞེས་པའི་བར་རོ། །གཉིས་པ་ནི་དེ་ཅིའི་ཕྱིར་ཞེས་པ་ནས། རྩོལ་བ་ཡོད་དམ་ཞེས་པའི་བར་རོ། །གཉིས་པ་དེ་ལ་དོན་ཡོད་མེད་ཞུས་པ་གཉིས། ཞུས་པ་དང་། ལན་ནོ། །དང་པོ་ནི། རྒྱལ་པོ་ཆེན་པོས་གསོལ་པ། ཞེས་པ་ནས། དོན་མ་མཆིས་ལགས་སམ། ཞེས་པའི་བར་རོ། །ལན་ལ་གསུམ། ཚེ་འཕོས་པ་བར་དོ་ན་ཡོད་པ་ལ་དགེ་བའི་སེམས་ཀྱི་བསམ་པས་དགེ་བ་བྱས་པའི་ཕན་ཡོན་དང་། སྐྱེ་བ་བླངས་ལ་དགེ་བ་བྱས་པའི་ཕན་ཡོན་དང་། དེའི་ཕྱིར་བར་དོ་ན་གནས་པ་དེ་ཟས་གོས་ཀྱི་བདག་པོ་མི་བྱེད་པར་བསྟན་པའོ། །དང་པོ་ནི། བཅོམ་ལྡན་འདས་ཀྱི་ཞེས་པ་ནས། ཐར་པ་ཡང་སྐྱེ་ལ། ཞེས་པའི་བར་རོ། །གཉིས་པ་ནི། གལ་ཏེ་སྐྱེ་བ་བླངས་པ་ཞེས་པ་ནས། ཕན་པ་ཡོད་ཀྱིས་ཞེས་པའི་བར་རོ། །གསུམ་པ་ནི། ཚེ་འཕོས་པ་ཞེས་སོགས་མན་ངག་དོ། །འོ་ན་བཟའ་གཏད་དང་བསུར་བསྔོ་བ་བསྟན་པ་མེད་དམ་སྙམ་ན། ཆོ་ག་དང་འབྲེལ་བའི་ཟས་གཏད་གོས་ལྷམ་གཏོད་པ་དང་། བསུར་བསྔོས་ན་ཕན་ཡོན་ཡོད་པར་གསུངས་ཏེ། གསང་བ་སྤྱི་རྒྱུད་ལས། ལས་ཀྱི་ཐ་མར་གྱུར་པ་ན། །ཞེན་ཅིང་ཆགས་པ་སྤངས་པའི་ཕྱིར། །ཟས་གཏད་པ་ཡི་ཆོ་ག་བྱ། །ཞེས་གསུངས་ཤིང་། དེའི་ཆོ་ག་ནི། འོད་ཟེར་ལས། ཡུལ་ཁ་ཅིག་ན། ནུབ་ཐ་མ་ལ། གོས་ལྷམ་གཏོད་པ་ཞེས་བྱ་བའི་ལག་ལེན་བྱེད་པ་ཡོད་དེ། དེ་བྱེད་ན་ཚེ་འདས་ལྷར་བསམ་པ་དེ་ལ། འདོད་ཡོན་ལྔའི་མཆོད་པ་དང་། །གོས་དང་ལྷམ་དང་ཟན་དང་གཏོར་མ་ལ་སོགས་པ་བྱིན་གྱིས་བརླབས་ལ་འབུལ་ལོ་ཞེས་གསུངས་ལ། འདིའི་སོགས་ཁོང་ནས། བཞོན་པ་དང་། རྒྱན་དང་། བསུར་བསྔོད་པ་རྣམས་བསྡུའོ། །དེས་ན་ཆོ་ག་དང་མ་འབྲེལ་བའི་གཤིན་པོ་ལ་ཆེད་དུ་བསུར་བསྔོད་པའི་ཁུངས་མ་མཐོང་ཞིང་། རྒྱས་པར་གོང་གི་མདོ་འདི་ལ་དཔྱད་པས་གསལ་བར་གདའ་ལགས། དྲི་བ་སོ་བརྒྱད་པ། སྤོར་ཆོག་རང་བཞིན་རྣམ་དག་དང་། །ཆོས་ཀྱི་དབྱིངས་དང་རྟེན་གྱི་གནས། །གསུམ་དུ་འཆད་པ་ས་སྐྱ་པའི། །གོང་མའི་གསུངས་ན་གསལ་ལགས་སམ། །ཞེས་གསུངས་པ་ནི། སྤྱིར་སྤོར་ཆོག་ལ། ཆོས་ཀྱི་དབྱིངས་སུ་གནས་སྤོར་བ་འདི། རྗེ་བཙུན་གོང་མའི་གསུང་རབ་ཏུ་མ་ཟད། རྒྱུད་སྡེ་བཞི་ཆར་གྱི་དགོངས་པར་གསུངས་ཏེ། རྣམ་ཤེས་ཆོས་ཀྱི་དབྱིངས་སུ་བསྒྲལ། །ཞེས་རྒྱུད་དུ་མ་ནས་གསུངས། འདི་བཞིན་རྗེ་བཙུན་གོང་མའི་གསུང་རབ་དུ་མར་འབྱུང་ལགས། རང་བཞིན་རྣམ་དག་ཏུ་གནས་པར་བྱ་བའི། སློབ་དཔོན་བསོད་ནམས་རྩེ་མོས་བདེ་མཆོག་དྲིལ་བུ་པའི་དུས་མཐའ་མའི་ཆོ་ག་དང་། རྗེ་བཙུན་ཆེན་པོས་གཞན་ཕན་བདུད་རྩི་དང་། གཞན་ཕན་ཉེར་མཁོ་གཉིས་སུ། ཕུང་པོ་ལྔ་ཡི་བུད་ཤིང་ལ། །རྒྱལ་བ་ལྔ་ཡི་མེ་སྦོར་རོ། །ཞེས་སོགས་གསུངས་ཏེ། སྦྱང་གཞི་སྦྱོང་བྱེད་ངོ་སྤྲད་དེ་འཕྲོད་པ་དེ་ལ། རང་བཞིན་རྣམ་དག་ཏུ་གནས་སྤོར་བ་ཞེས་པའི་མིང་བཏགས་འདི་ལ་གོ་དོན་རྒྱ་ཆེ་སྟེ། མ་སྤྲོས་ལགས་ཤིང་། དམིགས་པ་རྟེན་གྱི་གནས་སུ་གནས་སྤོར་བ་འདི་ལ། སློབ་དཔོན་སངས་རྒྱས་གསང་བས། ནུབ་ཕྱོགས་བདེ་གནས་ལམ་བསྟན་བྱ། །ལམ་ནི་བར་ཆད་བསལ་ཏེ་སྦྱངས། །ཞེས་དང་། སློབ་དཔོན་སྟོང་ཉིད་ཏིང་འཛིན་རྡོ་རྗེས། ཡང་ན་རྣམ་དག་སངས་རྒྱས་ཞིང་དུ་འོ། །ཞེས་དང་། འོད་ཟེར་ལས། དེ་ནས་ཚེ་འདས་བདེ་བ་ཅན་དུ་སྐྱེས་པར་བསམ་ཞེས་དང་། གཙུག་དགུ་ལས་ཀྱང་བདེ་བ་ཅན་དུ་སྐྱེ་བར་ཤོག་ཞེས་གསུངས་པ་ལྟར། བདེ་བ་ཅན་ནམ། མངོན་དགའི་ཞིང་སོགས་རང་གང་འདོད་པའི་ཞིང་དམིགས་རྟེན་དུ་བྱས་ཏེ་གནས་སྤོར་བར་གདའ། དེ་ལྟར་གང་ཟག་དང་རྣལ་འབྱོར་པ་དབང་པོ་རབ་དང་རྟོགས་པ་རབ་ཀྱི་ཆོས་ཀྱི་དབྱིངས་དང་། དབང་གི་རང་བཞིན་རྣམ་དག་དང་། ཐ་མས་རྟེན་གྱི་གནས་སུ་གནས་སྤོར་བའི་ལུགས་བྱས་ན་ལེགས་ཤིང་། འོན་ཀྱང་རང་བཞིན་རྣམ་དག་ལ་གྱ་ནོམ་ལྷར་ཞེན་དང་། དམིགས་པ་རྟེན་གྱི་གནས་ལ་མཚན་འཛིན་གྱི་རྟོག་པ་ཡོད་པས། དེ་ལ་འཁོར་གསུམ་མི་རྟོག་པས་རྒྱས་ཐེབ་པ་གལ་ཆེ་བ་རང་ཡིན་པ་གདའ་ལགས། དེ་ལྟར་ན་བདག་བསྐྱེད་ལ་འཕྲོས་པའི་དྲི་བ་བཅུ་གཅིག བུམ་བསྐྱེད་ལ་འཕྲོས་པའི་དྲི་བ་བཞི། མདུན་བསྐྱེད་ལ་འཕྲོས་པའི་དྲི་བ་དགུ། དབང་དང་བདག་འཇུག་ལ་འཕྲོས་པའི་དྲི་བ་ལྔ། ལྷོ་སྒོའི་ཆོ་ག་ལ་འཕྲོས་པའི་དྲི་བ་དགུ་སྟེ། དྲི་བ་སོ་བརྒྱད་མཛད་པ་ལ་ལན་མདོར་བསྡུས་པ་ཙམ་གྱ་ཚོམས་སུ་སྨྲས་ཟིན་ཏོ། །དེ་དག་གིས་ནི་ཆོས་རྗེ་རྫོང་པའི་སྲོལ་འཛིན་གྱི་ལུགས་ལྟར་བཤད་པ་བསྟན་ཟིན་ཏེ། དེ་ལྟར་དེ་དག་གི་ནི་དཔལ་ཀུན་རིག་རྩ་བའི་དཀྱིལ་འཁོར་གྱི་ཆོ་གའི་དཀའ་གནད་རྣམས་དང་ལོག་རྟོག་སེལ་བར་བྱེད་པའི་བསྟན་བཅོས་ངོ་མཚར་ལེགས་བཤད་ཀུན་འདུས་ཞེས་བྱ་བ་མ་ལུས་བཤད་ཟིན་ཏོ།། ༈ །།འདིར་སྨྲས་པ། འདིར་བཤད་ངོ་མཚར་རྨད་དུ་བྱུང་བའི་གཏམ། །འདི་འདྲ་མཁས་མང་འདུས་པའི་དོ་ར་རུ། །འདི་ཞེས་བློ་གསལ་རྣམས་ཀྱིས་བཤད་བྱས་ནས། །འདི་ཕྱིར་རང་གཞན་ཕན་བདེ་དཔག་མེད་ཐོབ། །ད་ལྟར་ཀུན་རིག་ཆོ་གའི་དཀའ་གནད་དང་། །ལོག་རྟོག་སེལ་བྱེད་ལེགས་བཤད་ཀུན་འདུས་ཀྱི། །བསྟན་བཅོས་འདི་ནི་སྔོན་བྱོན་མཁས་པ་ཡི། །གསུང་རབ་རྣམས་ལས་ཇི་ལྟར་འབྱུང་བཞིན་བཀོད། །མཚམས་སྦྱོར་ཙམ་ཞིག་ཁོ་བོས་བགྱིས་པ་ལ། །ནོངས་པ་མཆིས་ན་བདག་གཞན་དུས་གསུམ་གྱི། །སྡིག་དང་ལྷན་ཅིག་འགྱོད་པ་ཆེན་པོས་བཤགས། །ཕྱིན་ཆད་རྣམ་སྨིན་འབྱུང་བར་མ་གྱུར་ཅིག །ལྷག་བསམ་དག་པས་སྡེབས་ལེགས་རྣམ་དཀར་གྱི། །དགེ་བ་དྲི་མེད་གངས་རི་ལྟར་དཀར་དེས། །བདག་ཅག་དཔོན་སློབ་དུས་འདིར་ཚེ་རིང་ཞིང་། །བསམ་དོན་ཀུན་འགྲུབ་བསྟན་པ་ཆེར་རྒྱས་ཞིང་། །ཕྱི་མ་ལྷན་ཅིག་བདེ་བ་ཅན་ཉིད་དུ། །སྐྱེས་ནས་ས་ལམ་རྟོགས་པ་མྱུར་བསྒྲོད་དེ། །གང་ལ་གང་འདུལ་སྤྲུལ་པ་སྲིད་མཐའི་བར། །སྤྱི་དང་བྱེ་བྲག་བསྟན་པ་རྒྱས་བྱེད་ཤོག །ཅེས་དཔལ་ཀུན་རིག་གི་ཆོ་གའི་དཀའ་གནད་རྣམས་དང་ལོག་རྟོག་སེལ་བར་བྱེད་པའི་བསྟན་བཅོས་ངོ་མཚར་ལེགས་བཤད་ཀུན་འདུས་ཞེས་བྱ་བ་འདི་ཡང་ཁམས་གསུམ་ཆོས་ཀྱི་རྒྱལ་པོ་འཇམ་པའི་དབྱངས་བསོད་ནམས་དབང་པོའི་ཞལ་སྔ་ནས་དང་། ཡབ་རྗེ་སྦས་པའི་སངས་རྒྱས་སྔགས་འཆང་གྲགས་པ་བློ་གྲོས། རིགས་དང་དཀྱིལ་འཁོར་ཀུན་གྱི་ཁྱབ་བདག་དཔལ་ལྡན་རྡོ་རྗེ་སེམས་དཔའ་དང་གཉིས་སུ་མ་མཆིས་པ་རྗེ་བཙུན་མུས་པ་ཆེན་པོ་རྡོ་རྗེ་འཆང་སངས་རྒྱས་རྒྱལ་མཚན་རྣམས་གཙོ་བོར་སྨོས་པའི། ཡོངས་འཛིན་འབྲེལ་ཚད་དོན་ལྡན་དུ་མའི་ཞབས་རྡུལ་སྤྱི་བོས་ལེན་པ་དཔལ་ས་སྐྱ་པ་ཤཱཀྱའི་དགེ་བསྙེན་པཎྜི་ཏ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས། རྗེ་བཙུན་ས་སྐྱ་པའི་བཞེད་སྲོལ་དྲི་མ་མེད་པ་ཡོ་ག་རྣལ་འབྱོར་རྒྱུད་ཀྱི་བསྟན་པའི་རྒྱུན་ལ་ཕན་པ་ཞིག་བྱུང་ན་ཅི་མ་རུང་སྙམ་པའི་ལྷག་བསམ་རྣམ་པར་དག་པ་ཁོ་ནའི་དབང་བྱས་ཏེ། ན་ཚོད་ལྡན་གྱི་ལོ་ས་ག་ཟླ་བའི་དམར་ཆ་རྫོགས་པ་གསུམ་པའི་ཚེས་ལ། དཔལ་ས་སྐྱའི་བཞི་ཐོག་བླ་བྲང་གི་ཆོས་རྒྱལ་འཕགས་པའི་བཞུགས་ཁྲི་པདྨ་ཅན་གྱི་དྲུང་ཚོམས་དམར་ཉིད་འོད་འཁྱིལ་པར་སྦྱར་བའི་ཡི་གེ་པ་ནི་ཉང་སྟོད་བཀྲས་སྒང་པ་དགེ་བསྙེན་ལྷས་སྦྱིན་གྱིས་བགྱིས་སོ། །འདི་སྦྱར་དགེ་བས་བདག་ཅག་དཔོན་སློབ་ཀྱི་འདི་ཕྱིའི་དོན་ཐམས་ཅད་ཡིད་ལ་ཇི་ལྟར་རེ་བ་བཞིན་འབད་མེད་ལྷུན་གྲུབ་ཏུ་འབྱུང་བའི་རྒྱུར་གྱུར་ཅིག བཟང་ལྡན་པ་ཡིག་མཁན་རྒན་བུ་ནོར་བུ་བཀྲ་ཤིས་ཀྱི་གུས་པས་བགྱིས་ལགས། །དགེའོ། །དགེའོ། །མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
དཔལ་ཀུན་རིག་རྩ་བའི་དཀྱིལ་འཁོར་གྱི་ཆོ་གའི་དཀའ་གནད་རྣམས་དང་ལོག་རྟོག་སེལ་བྱེད།

:GyatonR